b'\n_START_ARTICLE_\n\xd0\x98\n_START_SECTION_\nOr\xc3\xadgens\n_START_PARAGRAPH_\nSembla una versi\xc3\xb3 inversa de la N maj\xc3\xbascula de l\'alfabet llat\xc3\xad, per\xc3\xb2 fou derivada de la lletra eta de l\'alfabet grec (H, \xce\xb7), pronunciada /\xc9\x9b\xcb\x90/ en grec antic i /i/ en grec modern. Al primer alfabet cir\xc3\xadl\xc2\xb7lic pr\xc3\xa0cticament no hi havia cap distinci\xc3\xb3 entre les lletres \xd0\x98 i I, derivades de les lletres gregues \xce\xb7 (eta) i \xce\xb9 (iota) i el motiu pel qual ambdues van romandre en el repertori alfab\xc3\xa8tic fou que representaven nombres diferents en la numeraci\xc3\xb3 cir\xc3\xadl\xc2\xb7lica, vuit i deu respectivament, motiu pel qual de vegades se\'ls anomena I octal i I decimal. Avui dia coexisteixen en eslau eclesi\xc3\xa0stic (sense cap difer\xc3\xa8ncia fon\xc3\xa8tica) i en ucra\xc3\xafn\xc3\xa8s (amb una difer\xc3\xa8ncia fon\xc3\xa8tica). D\'altres ortografies eslaves eliminaren una de les dues lletres durant les reformes dels segles XIX i XX: el rus, b\xc3\xbalgar, serbi i maced\xc3\xb2nic tenen nom\xc3\xa9s la \xd0\x98, mentre que el bielor\xc3\xbas nom\xc3\xa9s en t\xc3\xa9 la I.\n_START_SECTION_\n\xc3\x9as\n_START_PARAGRAPH_\n\xc3\x89s la desena lletra de l\'alfabet rus i en rus es pronuncia /i/, com la i de m\xc3\xa0quina. Tot i que quan es troba sola no va precedida de la semivocal "iod" /j/, com s\xc3\xad que ocorre amb altres vocals febles (e, \xc3\xab, \xd1\x8e i \xd1\x8f), en rus \xc3\xa9s considerada la corresponent vocal feble de \xd1\x8b, que representa el so /\xc9\xa8/ (a la llengua ucra\xc3\xafnesa i bielorusa, el so /i/ es representa amb la lletra I, i de vegades \xc3\xa9s anomenada "I ucra\xc3\xafnesa")._NEWLINE_La lletra \xd0\xb8 \xc3\xa9s l\'onzena lletra de l\'alfabet ucra\xc3\xafn\xc3\xa8s i en ucra\xc3\xafn\xc3\xa8s representa el so /\xc9\xaa/, com en la paraula: immortal. La llengua bielorusa ha prescindit per complet de la lletra \xd0\xb8, per\xc3\xb2 conserva la seva versi\xc3\xb3 curta: la lletra \xd0\xb9 (I kr\xc3\xa1tkoie: I curta), que s\'usa tamb\xc3\xa9 en rus i en la majoria de les lleng\xc3\xbces abans citades, tot i que d\'altres com el serbi i el montenegr\xc3\xad l\'han reempla\xc3\xa7at per una J._NEWLINE_Comunament \xc3\xa9s transliterada del rus o de l\'ucra\xc3\xafn\xc3\xa8s simplement com i, emprant diferents sistemes de romanitzaci\xc3\xb3._NEWLINE_Les lletres \xd0\xb8 i \xd1\x8f s\'empren en la tipografia del fals cir\xc3\xadl\xc2\xb7lic, un estil tipogr\xc3\xa0fic emprat en diversos contexts per a recrear una atmosfera eslava.'